賀雨
作者：李處權
朝代：宋

paragraphs: 太歳治水十二龍，春夏用事秋罔功。
半年不雨人作惡，禾苖枯槁井泉涸。
使君勤政首勸農，憂國如家願年豐。
齋居意禱天已通，四山升雲野返風。
雨脚如麻未斷絕，簷溜連宵聲不歇。
競報兼并發倉廩，千里歡呼舞童耋。
上帝猶怒勑雨師，群龍鞭後不敢遲。
帝力於民民豈知，始我公田畢及私。
槁苖復起井泉湧，更聞擊鼓歌魚夢。
廟堂行拜富民侯，歸作商家霖雨用。